khistorydata/jeongjo-sjw-relations huggingface dataset:
정조 7년
林錫喆。以兵曹言啓曰。訓鍊都監廣智營字內紫門監所掌拱北門西邊宮墻一處。今已畢築。把守軍本處還入直之意。敢啓。傳曰。知道
정조 7년
林錫喆。以訓鍊都監言啓曰。本局字內拱北門西邊宮墻頹圮一處。紫門監今已畢築。把守軍兵。還入直所之意。敢啓。傳曰。知道。
정조 7년
林錫喆。以禁衛營言啓曰。本營日次三日獵虎。終未捉得之意。敢啓。傳曰。知道。
정조 7년
林錫喆。以刑曹言啓曰。因黃海道假都事南寅老。海州罪人李喆梟示啓本。有罪人行刑。何等重事。況梟示。又與正法有異。則委一假差之佐幕擧行者。事甚疎率。其委折査實草記事。分付刑曹事。命下矣。罪人李喆。旣有令道臣大張軍威。聚集民人。梟首懸街之命。則所當依傳敎擧行。而道臣方在削職中。不得親自奉行。則使中軍代行者。事勢誠然。而此與尋常軍務有異。則成命之下。擧行雖急。不先啓稟。擅令代行。誠甚疎忽。今方發關。査問於該道監營。待其回報。更爲草記之意。敢啓。傳曰。知道。
정조 7년
義禁府啓目。粘本府所管定配罪人未放秩。依啓聞施行爲白乎旀。他餘罪人等。令刑曹稟處。何如。判付啓。依回啓。施行爲有矣。務安遠配罪人李坤培段。昨冬赦典。欲爲酌處而未果。如渠之類。何足深責。放送爲旀。礪山府出陸罪人金永綬段。減等爲良如敎。
정조 7년
刑曹啓目。粘本曹所管罪人未放秩。依啓聞施行爲白乎矣。罪人李秀乭段。係是殺獄。今不可擧論。置之之意。分付。何如。判付啓。依回啓。施行爲有矣。熙川郡徒年罪人李秀乭段。道臣旣置稟秩兺除良。本獄案中屍親各人之招。亦以兒輩遊戲。屢次分疏是隱。則當初發配。雖出於重獄體之意。此等罪人。遇赦蒙放。不至失刑。放送爲良如敎。
정조 7년
義禁府照目。海州前判官金宗範矣。稅船臭載。旣在他境。則穀載之官。似無可罪之端是白乎矣。報營之後。有此彌縫之擧。則其裝發時。不善檢飭。可以推知。到今現發。有難容貸。以此照律罪。杖八十收贖。奪告身三等。私罪。奉敎。功減一等爲良如敎。
정조 7년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖洙。亟令王府。更爲設鞫。期於得情。各施當律。請徒配罪人崔光泰金天欽。亟令王府。設鞫得情。快正典刑。請甲山府竄配罪人洪樂彬。亟令王府。設鞫嚴問。施以當律。請義翊更令王府。設鞫嚴問。期於得情。快正王法。請還寢德相應坐諸囚發配之命。仍令牢囚。嚴訊取服。各施當律。措辭見上答院曰。不允。
정조 7년
知中樞府事具善復疏曰。伏以。歲籥載新。茀祿鼎臻。臣民歡忭。曷有其極。仍伏念。臣曾以癃殘之狀。屢上丐免之章。而非但忱誠未格。允兪終靳。從以眷顧冞隆。誤恩荐降。臣於是。悚懍靡措。逃遁不得。只思一縷未絶之前。粗效鞠躬盡瘁之義矣。惟是賤齒漸加。眞元益脫。痿痺之症。輾轉沈篤。班聯出入之時。殿陛登降之際。蹣跚匍匐。不能成步。日加一日。年深一年。此乃通朝之所共知。而亦或天鑑之所俯燭矣。撫躬惶愧。如負大何。而一番勞動。輒益委頓。形骸之驅策。不可復强。而精神之昏耗。尤無餘地。一切戎務。專歸癏曠。幕府簿書。不能照檢。雖欲殫竭抖擻。而其勢末由也已。每於宛轉床笫。中宵無寐之時。只誦古人所謂受恩如天。報答無地之語。自不覺惶感交中。涕淚被面。臣情到此。寧不慽哉。噫。臣之病勢。無奈何矣。臣之一遞。固已晩矣。若復因仍盤礴。苟度時日。使元戎重任。長作養病之坊。三軍節制。一任隳壞之歸。則臣之孤負之罪。固無足言。而其於戎務何。國體何哉。且臣情私。切有所悲苦者。臣之父母墳山。在於楊州。而權厝多年。尙未合祔。臣旣終鮮兄弟。身且不敢擅離。擇占山地。無人看當。因循荏苒。以至于今。而癃痼如此。桑楡且迫。竊恐生未見窀穸之完。死將爲不瞑之恨。今纔草占於一處。涓吉於四月。若失此期。則三數年內。更無利年。顧此衰疾。不可遲待。趁今經紀。不容但已。而臣若不能躬往看檢。則不但情理之悲迫。亦難事役之克襄。一念在玆。殆難按住。區區至懇。雖不足煩瀆於上。而殿下之於臣。天地也父母也。臣徒知義分之是畏。不自達於仁覆孝理之下。則亦豈所以仰體體下之政哉。玆敢不避猥越。疾聲仰籲。伏乞聖慈。俯垂矜諒。特許鐫改臣職。使將任無復虛縻。至情得以少伸。千萬泣血祈懇之至。謹昧死以聞。答曰。省疏具悉。如獲數日之暇。似可襄。卿其勿辭。趁期往省。
정조 7년
黃海監司沈念祖疏曰。伏以。殿下之歷試臣於外內者。亦已多矣。顧臣才器。何嘗一分可堪於方面之任。而海臬新命。又及於臣哉。臣生而早孤。且鮮兄弟。從前之應擧覓官。不過爲榮養偏親之計。及登濫第。驟躐淸要。瀧阡樹表。雖逾素期。安陽奉檄。尙係至願。早晩準擬。惟在於丐一小縣。得及老母之餘日。而只以跡忝邇班。未敢言私。顧今恩除。寔出聖念之曲諒。而惟此重寄。又非始望之所到。聞命之日。感惶交至。母子對泣。闔門攢祝。榮極擁旄。養逾專城。私願旣足。安用飾讓。而其奈人器之不稱。堪承之無望何哉。念臣頂踵毛髮。罔非造化。塵刹涓埃。未效報答。感激居先。量度在後。前後恩命。惟事竭蹶。一皆冒膺者。誠以職雖近密。事有程章。除非命令之承奉。不過夙夜之趨走。而猶或迷不知方。則殿下敎導之如慈父。罪至難恕。則殿下庇覆之如天地。臣之所以至于今獲免大戾者。職由此耳。至若藩任。有異京司。廊廟隔遠。易失簿書之期會。總轄浩大。難審生民之休戚。以臣疎鈍。雖欲勉强。其何能堪勝哉。況玆海西一路。事變屢作。習俗難化。露刃官庭。尙自速於重辟。尋戈鄕黨。猶可屬之餘事。近年以來。凶醜接跡。濡染旣深。誑惑所及。殆遍一道。何幸聖德天大。舒慘得宜。嚴討纔行。溫諭旋頒。赤子龍蛇。咸歸大化。其所以承宣威德。憚壓撫摩之責。專係於按藩之得人。而今乃擧而畀之於如臣無似。不少難愼。是豈朝家綜核之政哉。上而苟授。下而冒膺。則試可之政。終至僨事。圖報之計。反歸速辜。與其感恩而冒赴。無寧量己而必辭。玆陳肝膈。仰瀆崇嚴。伏乞聖慈。亟賜遞改。以重藩寄。以安私分。不勝幸甚。答曰。省疏具悉。卿其勿辭往欽哉。
정조 7년
大司成李在學疏曰。伏以。三陽載回。百祿滋至。邦基永奠於磐泰。輿情胥切於蹈忭。仍伏念。臣於日前。伏奉除旨。以臣爲成均館大司成者。臣之爲是職。是豈臣夢想之所能到哉。臣家本寒素。外無墻壁之依。姿又昏劣內乏尺寸之能。凡於文學事務之間。空空然一無所當。而迺殿下天地於臣。父母於臣。不借吹噓而歷揚淸華。卽殿下陶鑄之恩也。久廁近密。而獲免罪戾。卽殿下庇覆之恩也。長依日月之光。偏沐雨露之私。每自公退。父子相對。未嘗不感極而涕也。臣之受殿下恩。與天無極。而點檢平日。了無一半分仰報於殿下。中夜思之。不覺怵然悚然。繼之以愧汗。區區所自期者。惟在於益勉謹拙之規。遠避名利之場。自守本分。毋陷大僇。以爲不報之報。而匪分之職。忽及於身。未知殿下何爲。而又有此誤恩也。夫是職也。素稱師儒之長。實主敎養之責。其任重其望峻。自夫世級之寢降。縱云人才之不古。而歷數見選之人。亦皆當時之彦。何嘗有如臣之千萬不近似。而苟然濫叨者哉。臣幼而無志。長益自棄。懵於經而不解旨意。短於文而不辨工拙。又犯一不幸之戒。十餘年來。不讀一帙書。新知不長。舊識都亡。求爲經生擧人。尙且難矣。若其修明學校之事。固不敢與議。而至於勸課講製之末。亦知其不能。今若據皐比之席。掌黜陟之柄。則彼多士必將指點而竊笑之。其爲玷名器辱聖簡。當何如也。自量已熟。冒應無路。控籲而適値齋日。違召而未蒙例勘。敢申未徹之章。悉暴不稱之實。伏乞天地父母。察臣言之非出飭讓。念是職之不宜濫授。將臣所帶國子之任。亟行鐫改。以重官方。以安賤分。千萬幸甚。答曰。省疏具悉。爾其勿辭察職。
정조 7년
副修撰兪漢敬疏曰。伏以。皇天眷佑。吉慶川至。寶鑑進而先烈丕彰。世室成而殷禮載擧。聖人之孝。於是益光。而元子定號。國本永固。吾東方億萬年無疆之休。自此啓矣。八域含生。蹈忭惟均。仍伏念。臣之復有今日。是誰之賜也。身陷罔測之地。恩荷至慈之天。再得性命。于今八年矣。八年以前之身。父母生之。八年以後之身。殿下生之。欲報之德。天地莫量。薄施恩配。旋蒙特宥。及歸於亡母在堂之時。獲齒於平民食土之列。一飯一息。無往非頌祝天恩之日。臣雖卽日滅死。誠萬萬無憾矣。泣血窮山。追訟愆尤。攢手雲天。唯期隕結。千萬不自意迺於昨冬。忽伏蒙給牒之典。繼而有調用之敎。字字恩言。委曲懇摯。雖使臣刳腹自鳴。無以加此。傍觀者莫不爲臣而感泣。況臣隕越罔極之情。尙何可以名言哉。甄敍之命。曾未多日。玉署之除。忽又自天。臣於是。惝怳若夢。五內失守。瞻天百拜。伏地九頓。唯有迸瀉如泉。不自知其是血如淚也。噫。殿下於臣。始旣續之以旣絶之命。終又寵之以昭釋之敎。又從以收敍而錄用之。死生骨肉。猶屬例語。喣濡顧復。無所不至。日月之普照。而於臣若偏照焉。雨露之無私。而於臣如有私焉。臣亦未知何以得此於聖明也。馹召之下。不敢偃處鄕廬。倉皇就途。來伏私次。逖違之寸忱如結。感激之微誠倍切。重入脩門。一伸叩謝。豈非臣之至榮大願。而顧臣遭罹。非比尋常。雖荷聖鑑之悉燭。每覺寢夢之猶驚。今若憑恃寵靈。復廁周行。揚揚焉無所忌憚。則一身廉隅。雖不足恤。而其於貽辱朝廷何哉。恩至渥也。而不能進謝於天陛。情至窮也。而祗有退塡於溝壑。跼高蹐厚。生不如死。撫躬自悼。此何人哉。玆敢披瀝肝血。仰瀆宸嚴。伏乞聖慈。諒臣悲苦之私。察臣危蹙之情。亟賜鐫削。以安賤分。不勝幸甚。噫嘻。痛矣。凶如鄭妻。而薄置近島。旋出陸地。逆如龜柱。而尙逭王章。假息海島。至如國榮德相之表裏和應。潛圖國脈。實是亘萬古所無之極惡大憝。而顯戮未加。收孥尙稽。寧有如許刑政。如許義理乎。臣雖不敢以見職自居。而君父之讎。朝野同憤。沐浴之義。婦孺亦知。不容泯默。敢此附陳。伏願更加三思。特允群請。以消亂本。以快人心焉。答曰。省疏具悉。知爾無累。有此收錄。爾其勿辭。從速察職。
정조 7년
癸卯二月初三日辰時。上御誠正閣。右副承旨入侍時。右副承旨林錫喆。記事官趙衍德李祖承李崑秀。以次進伏訖。上曰。社稷大祭正日知入。賤臣承命出。回奏曰。初七日云矣。上曰。祭報府持來。賤臣承命出持入。命錫喆讀奏訖。命退。承史以次退出。
정조 7년
癸卯二月初三日初更三點。上御誠正閣。坐直承旨入侍時。右副承旨林錫喆。記事官趙衍德。記注官金鳳顯。記事官李崑秀。以次進伏訖。上曰。左副爲伴直乎。錫喆曰。然矣。命書榻敎曰。他承旨入侍。賤臣承命出。與金宇鎭偕入進伏。上曰。前海伯之以假都事梟示李喆事。誠極怪駭矣。宇鎭曰。果不善擧行矣。命書傳敎曰。海西伯使之數日內辭朝。又命書傳敎曰。繡衣稍早。雖不差遣。而日前分送宣傳官。抽栍摘奸。坡州抄飢之不均。雖甚駭然。此時遞易。或慮有反貽民弊。且初二巡分給。與三四巡差間。姑不嚴加處分。欲觀來頭勤慢。而該道伯不善察飭之失。宜先警飭。京畿監司李亨達。從重推考。比安之賑事不實。柒谷之糶政多錯。尤非坡州之比。而旣不得執跡於設賑分糶之庭。故亦不別樣勘罪。慶尙監司李秉模爲先推考。限畢賑輪送考察之行。設賑諸道。如或一毫放心。奚特守令被罪。方伯焉逭重律。知此先甲之令。無至僨誤之地事。令廟堂嚴加申飭三道道臣處。且以五部言之。或有浮黃垂死之民。不入於抄戶之中。又或有有籍而漏。掌任售奸。部官莫察。前此已有待末梢賞罰之敎。許令渠輩。各自贖愆。況今發賣期日。亦不遠。限前一一査正事。判尹招致各部官。另加面飭事。分付。命退。承史以次退出。
정조 7년
行都承旨尹塾坐。行左承旨鄭志儉坐直。右承旨趙時偉式暇。左副承旨金宇鎭坐。右副承旨林錫喆坐。同副承旨沈有鎭坐直。注書李祖承仕直趙衍德仕。事變假注書成種仁仕。
정조 7년
傳于尹塾曰。禮房承旨入侍。
정조 7년
傳于林錫喆曰。右副承旨與復命承旨閣臣入侍。
정조 7년
傳于尹塾曰。同副承旨入侍。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。行左承旨鄭志儉進。啓曰。判書金鍾秀。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。以趙榮弼爲司諫。洪檢爲刑曹參判。權裕爲奉常判官。金斗默爲敦寧參奉。李祖承爲注書。兼執義金載瓚。兼持平李頤祥李泰永林道浩單付。
정조 7년
兵批。判書鄭好仁病。參判鄭昌聖病。參議南玄老病。參知李夔入直進。同副承旨沈有鎭進。副護軍徐有大。副司直李崇祜李鎭恒。副司果李頤祥李泰永。
정조 7년
沈有鎭啓曰。明日次對。兩司無進參之員。除在外外。未肅拜呈告人員。竝待開門牌招。何如。傳曰。允。
정조 7년
鄭志儉。以弘文館言啓曰。副修撰兪漢敬。疏批已下。卽爲牌招察任。何如。傳曰。允。
정조 7년
以副修撰兪漢敬牌不進罷職傳旨。傳于沈有鎭曰。只推。
정조 7년
尹塾。以吏曹言啓曰。新除授洪忠都事崔烜呈狀內。矣身老母。年近八耋。素患虛泄。度數頻數。眞元斯樂。實有朝夕難保之慮此時遠離。尤非可論卽賜變通云。親病旣如是危重。則有難强令赴任。今姑改差。何如。傳曰。允。口傳差出。
정조 7년
吏曹口傳政事。洪忠都事權。
정조 7년
尹塾。以兵曹言啓曰。今二月初九日。景慕宮春享大祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。御營步軍四哨。騎士三番。爲先後廂。禁軍入番八十名。與出番一番隨駕。留陣則禁將率三營外營馬步軍結陣。番所各留十名。勿以出番軍替把事。分付。路由月覲門前路。如是從略磨鍊。依此知悉。
정조 7년
尹塾。以備邊司言啓曰。本司武郞廳鄭㵙。奔走勤仕。已滿十五朔。依例六品遷轉事。捧承傳施行。何如。傳曰。允。
정조 7년
尹塾。以兵曹言啓曰。景福宮衛將李元龜。身病沈重。時月之內。勢難供職。呈狀乞遞。輪番之任。不可久曠。改差。何如。傳曰。允。
정조 7년
沈有鎭。以御營廳言啓曰。惠化門外倭踰峴近處。豹虎一頭捉得。封進之意。敢啓。傳曰。知道。將校軍兵。別單書入。
정조 7년
林錫喆。以義禁府言啓曰。全羅監司朴祐源放未放啓本據。本府回啓判付內。務安縣遠配罪人李坤培放送。礪山府出陸罪人金永綬減等事。命下矣。李坤培放送。金永綬減等。以徒三年改錄事。分付該道道臣之意。敢啓。傳曰。知道。
정조 7년
癸卯二月初四日辰時。上御誠正閣。禮房承旨入侍時。行左承旨鄭志儉。記事官趙衍德李祖承李崑秀。以次進伏訖。上曰。今日日氣。頗和暖矣。志儉曰。然矣。上曰。左副承旨入侍。賤臣承命出。與金宇鎭偕入進伏。上曰。聞李潤謙言。則嶺南一包米價。殆至七八兩。而民情之遑急。無異畿湖云。是可悶矣。宇鎭曰。嶺之南被災邑。似難免飢矣。上曰。本道穡事。比諸他道。雖曰稍稔。而歲値荐歉。市直若是踊貴。言念民事。不勝悶慮矣。命退。承史以次退出。
정조 7년
癸卯二月初四日未時。上御誠正閣。右副承旨與奉命閣臣入待時。檢校直閣金憙徐鼎修。右副承旨林錫喆。記事官趙衍德。記注官金健修。記事官李祖承。以次進伏訖。上曰。兩檢校同日奉命。同日上來耶。憙曰。然矣。上曰。湖西儒生輩。尙今疑阻耶。憙曰。諸生輩以爲。綸音頒下之後。怳然大覺。不知感泣云矣。上曰。海西儒生輩。何如。鼎修曰。諸生輩以爲。初不識本事之如何矣。向聞曉諭之後。始乃大覺云。故臣招致就其中有知覺者。更以綸音內辭意。詳細洞諭矣。上曰。安必復果有感動之意耶。鼎修曰。不勝感泣矣。上曰。向以怪底事。八路有若閱去滄桑。是甚不幸矣。鼎修曰。海西民情。雖曰稍定。尙未快安矣。上曰。華陽洞參祀儒生。爲幾何乎。憙曰。本邑儒生。僅爲四十餘人。而附近處二十一邑來參者。合爲四百餘人矣。上曰。本道諸生。想必夥然。而參祀者若是數少。士氣之催傷。亦足寒心。抑以言之。德相之出。於渠何關。而尙有疑懼之意。是可怪矣。大抵士者。國之元氣。四百年維持者。專由培養之功。今以先正言之。先朝際遇。果何如。而一言扶綱。千載仗義。使我東方。尙不入夷狄禽獸之域。莫非先正之力。今玆德相。不幸近出。予於其家。寧有一分歇後而然耶。湖儒海士。猶不知朝家本意。擧有疑懼之心。故今番奉命之行。使之播告矣。憙曰。齎去綸音。分給各人。祭文獨於齋任頒給。而伊日參祀諸生。皆謄本以去矣。上曰。沿路麥農。何如。憙曰。皆有大登之望云矣。上曰。民情能無遑急之患耶。憙曰。比諸畿內頗勝矣。上曰。內下錢。列邑果以別巡分賑耶。憙曰。然矣。鼎修曰。臣於回還時。適到高陽。則方分給別巡。而民皆感祝。嵩呼之聲。載於道路矣。命退。諸臣以次退出。
정조 7년
癸卯二月初四日未時。上御誠正閣。同副承旨入侍時。同副承旨沈有鎭。假注書沈晉賢。記注官金健修。記事官李祖承。以次進伏訖。上命書傳敎曰。今初八日景慕宮春享大祭親行時。出宮門路。以弘化門磨鍊。道由月覲門前路。該房知悉。又命書傳敎曰。諸道道薦。次第來到。仍以置之。是豈搜羅之本意。自今現窠。次第收用事申飭銓曹。銓曹雖有次官。今日政使之擬入。又命書傳敎曰。政官牌招開政。仍命退。承史以次退出。
정조 7년
行都承旨尹塾坐直。行左承旨鄭志儉坐直。右承旨趙時偉坐。左副承旨金宇鎭坐。右副承旨林錫喆坐。同副承旨沈有鎭坐。注書李祖承仕趙衍德仕直。事變假注書成種仁仕。
정조 7년
傳于鄭志儉曰。同副承旨馳詣受香所。奉審摘奸以來。
정조 7년
傳于尹塾曰。大臣備局堂上引見。
정조 7년
尹塾啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
尹塾啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
以執義尹東晩。掌令尹尙東。持平成鼎鎭。正言李益運牌不進罷職傳旨。傳于尹塾曰。只推。更爲牌招。
정조 7년
鄭志儉啓曰。今初九日景慕宮春享大祭親祭祭文。當爲製進藝文提學徐有隣。待明朝牌招。何如。傳曰。允。
정조 7년
傳于尹塾曰。坐直承旨入侍。
정조 7년
以執義尹東晩。掌令尹尙東。持平成鼎鎭。正言李益運牌不進罷職傳旨。傳于鄭志儉曰。只推。
정조 7년
鄭志儉。以吏曹言啓曰。因義禁府草記。大逆不道罪人京來。旣已承服正刑。胎生邑。罷守令降邑號事。允下矣。問于義禁府。則京來胎生於原春道襄陽府云。而守令則勿罷事。曾有定奪。襄陽府使降爲縣監。何如。傳曰。允。
정조 7년
沈有鎭。以戶曹言啓曰。因司宰監提調草記。該監戊戌減貢米。限折半還爲出給事。與攸司之臣相議。的確停當。後日登對時。指一稟處事。命下矣。取考文書。則戊戌減貢米。爲二千二百五十八石零。而此則當初減貢時。酌量元貢足不足。有所裁減。今不可遽議還復。而至日輦路詢瘼。旣係曠絶之恩。且本貢加進排別貿條。亦極浩多。貢人稱冤。不無所據。已與惠廳堂上相議。就此減貢米中。限四百石許令還復。何如。傳曰。允。
정조 7년
尹塾。以兵曹言啓曰。訓鍊都監弘化門字內。紫門監所掌南月廊外壁築墻二處合五間。今已畢築。把守軍。本處還入直之意。敢啓。傳曰。知道。
정조 7년
尹塾。以訓鍊都監言啓曰。弘化門南月廊頹圮二處。紫門監今已畢築。把守軍兵。還入直所之意。敢啓。傳曰。知道。
정조 7년
尹塾。以訓鍊都監言啓曰。都城外捉虎軍六十名。將校率領。明日爲始。限三日出送之意。敢啓。傳曰。知道。
정조 7년
尹塾。以御營廳言啓曰。依傳敎。捉虎將校及軍兵等。別單書入之意。敢啓。傳曰。知道。
정조 7년
尹塾。以御營廳言啓曰。鍾巖後峯近處。豹虎一頭捉得。封進之意。敢啓。傳曰。知道。兩日之內。連捉二頭虎。極爲可嘉。將校軍兵。別單書入。
정조 7년
鄭志儉。以御營廳言啓曰。依傳敎。捉虎將校及軍兵等別單書入之意。敢啓。傳曰。知道。
정조 7년
鄭志儉。以義禁府言啓曰。大逆不道罪人京來。應坐諸人。已自本道。査出以來矣。妻連伊平安道渭原郡。女少弘慶尙道興海郡。竝爲婢。姪弘宇咸鏡道富寧府。流三千里安置。而右罪人等。時囚於襄陽府云。依例令刑曹。押送于各其配所。何如。傳曰。允。
정조 7년
鄭志儉。以義禁府言啓曰。全羅兵使曺學臣啓本據。刑曹粘目內。全州前判官李義逸。移本府處之事。允下矣。李義逸今方待命。卽爲拿囚之義。敢啓。傳曰。知道。
정조 7년
鄭志儉。以義禁府言啓曰。罪人煥九。全羅道康津縣加里浦鎭圍籬事。草記知道啓下矣。當爲發配。而卽以罪人德相應坐諸人發配之命還寢。仍令牢囚。嚴訊取服。各施當律事。臺啓方張。不得擧行之意。敢啓。傳曰。知道。
정조 7년
鄭志儉。以刑曹言啓曰。因義禁府啓辭。大逆不道罪人京來天湜等。籍沒家産事。命下矣。罪人京來天湜奴婢等。令京兆考出帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 7년
沈有鎭。以義禁府言啓曰。罪人煥程等。仍其配所圍籬而不可一時發配。次次擧行。這卽草記事。命下矣。罪人煥九。發遣府都事。押送于全羅道康津縣加里浦配所。與地方官。眼同圍籬之意。敢啓。傳曰。知道。
정조 7년
林錫喆。以義禁府言啓曰。大逆不道罪人京來。旣已承服正刑。其父母妻妾子女祖孫兄弟姊妹子之妻妾伯叔父兄弟之子。年歲姓名存沒居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司。奉承傳擧行。何如。傳曰。知道。
정조 7년
林錫喆。以義禁府言啓曰。卽接平安監司徐浩修牒報。則大逆不道罪人天湜。去月三十日。本營普通門外。旣已凌遲處死云。天湜父母妻妾子女祖孫兄弟姊妹子之妻妾伯叔父兄弟之子。年歲姓名存沒居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司。奉承傳擧行。何如。傳曰。允。
정조 7년
獻納姜彝正疏曰。伏以。聖孝益光於追揚。國本永固於磐泰。於萬之祝。愈久冞切。仍伏念。臣蒙恩暇。歸省病母。曾未幾何。除旨聯翩。一未趨膺。每許鞶遞。恩深曲遂。跡涉洊違。私心兢惶。歷日靡措。不自意薇垣新命。又下此際。臣誠含恩怵義。固當竭蹶之不暇。況臣之下鄕。已踰數月。歲籥重新。區區犬馬之忱。豈無軒墀之戀。而第臣庸愚拙訥。本不合於言議之地。已試蔑效。尙切自恧。晏然進身。斷無是望。且今臣母宿病。重添於換節之際。飮啖全却。氣息如綿。奄奄床玆。若不保朝夕。臣方左右扶將。焦煎罔措。此時離捨。實非情理之所可强。徊徨屢日。趨承無路。玆不得不猥從縣道。冒死控籲。伏乞聖慈。俯垂矜諒。亟許鐫削臣職名。以便救護。仍治臣逋慢之罪。以肅朝綱。千萬切祝。臣於祈免之際。竊附憂憤之忱。惟聖明財幸焉。向者國有大慶。霈澤旁流。凡在罪籍者。一皆蒙宥。雨露所被。枯朽爲春。孰不欲奉揚德意。而若其罪名至重。關係不輕者。固不當容易擧論。又況鄭妻之罪惡。卽一國臣民之所共讎。皇天祖宗之所必誅。薄置近島。尙今假息。已極神人之憤。一朝降旨。又移便地。此何擧也。島陸之間。雖云不遠。蹢躅之孚戒在防微。惟願亟降兪旨。夬伸王法。以爲絶亂本之圖焉。至於德相之負犯。與國榮一而二者也。國榮之臥斃牖下。固是失刑之大者。德相之遠地拿來。殆若有意於典刑。幾日玩揭。未免自斃於囹圄。討亂之常憲不擧而綱紀益隳。牖迷之綸言遠布。而聽聞滋惑。仁景諸賊。雖略就誅。元惡大憝。每逭王章。若是而何能懼亂賊而息變怪也。伏願亟允執法之請。竝施追孥之典焉。臣無任瞻望雲天。屛營祈懇之至。謹昧死以聞。省疏具悉。所陳已悉諭矣。爾其勿辭。俟母病少間。上來察職。
정조 7년
持平辛命喆疏曰。伏以。天眷我東。茀祿滋至。寶鑑祗獻。而曠典克擧。世室躋享。而聖孝彌光。元子定號。國本永鞏。億萬無疆之休。政在今日。中外歎忭。曷有其極。仍伏念。臣畎畝間一匹夫耳。才旣鹵下。年又衰邁。榮途一念。夢斷久矣。分甘銓伏溝壑。歌詠聖世。以畢餘生矣。猥以疎逖之微蹤。偏蒙記有之特恩。迺於昨年。忽下柏府之命。旋荷鞶遞之眷。瞻望耿光。縱有違於宿願。便蕃異數。實多感於曲諒。今於千萬夢想之外。又被除命。馹召繼降。前後恩旨。罔非特簡。雙擎跪奉。九頓披玩。光生蓬蓽。榮動鄕閭。顧臣無似。何以得此。含恩感德。銘骨浹髓。宜卽竭蹶登程。以謝恩命。少伸義分。是臣區區之忱。而螻蟻殘命。寄在床褥。狗馬賤疾。漸成沈痼。近添外感。夜以毒嗽而達曙。晝以風眩而終晷。宛轉叫苦。萬無自力起動之望。只切瞻天之想。坐速慢命之誅。臣罪至此。萬戮猶輕。玆敢從縣道。短章仰籲。伏乞聖慈。俯垂諒察。亟遞臣職。仍治臣罪。以肅朝綱焉。臣於乞免之章。不宜贅及。而區區沐浴之義。自不後人。敢此附陳焉。臣癃伏鄕廬。朝紙所出。亦無由得見。而竊伏聞今番赦典後。鄭妻有出陸之命云。噫噫。此何事也。鄭妻之千妖萬惡。實爲前後諸賊之根柢窩窟。則爲今日臣子者。所不共一天之讎也。薄竄近島。久稽王章。神人之憤。已不可言。而今忽使之偃便自在於畿甸咫尺之地。殆若全釋者然。雖聖上每以屈法伸恩爲敎。此賊不但爲殿下之罪人。實亦爲宗社之罪人。國人皆曰可殺。則法不可少屈。而恩不可徒伸矣。至若國榮德相。窮兇極逆之罪。固是輿情之所同憤。臣伏讀向日所下綸音。不覺骨靑而膽掉。恨未能手磔而口臠也。罪犯有如此狼藉。而顯戮未施。鬼誅先加。三尺之律。只行於枝葉之兇徒。尙可曰懲討大行。輿憤快洩乎。至於追施。雖有禁令。如此等賊。決不可謂以徑斃而廢閣當律。伏願聖明。更加三思。亟降一兪。鄭妻則夬正王法。國榮德相則亟命收拏。其餘合辭中諸賊。亦皆依請置辟。以嚴邦憲。臣無任激切屛營之至。謹昧死以聞。省疏具悉。所陳已悉諭矣。爾其勿辭。上來察職。
정조 7년
癸卯二月初五日酉時。上御誠正閣。坐直承旨入侍時。行左承旨鄭志儉。記事官趙衍德。記注官金健修。記事官李崑秀。以次進伏訖。上曰。內閣入直。誰也。志儉曰。金憙爲入直矣。命書傳敎曰。發遣吏郞。社稷祭諸執事請齋與否。摘奸以來。上曰。釋菜大祭執事擧案持來。賤臣承命出持入。命志儉讀奏訖。命退。承史以次退出。
정조 7년
行都承旨尹塾坐。左承旨趙時偉坐。右承旨金宇鎭坐直。左副承旨徐鼎修未肅拜。右副承旨林錫喆坐。同副承旨沈有鎭坐直。注書趙衍德仕一員未差。假注書沈晉賢仕直。事變假注書成種仁仕。
정조 7년
尹塾啓曰。今此景慕宮春享大祭時。堂上執禮。以罷散人塡差。事甚未審。當該差祭堂上。推考。何如。傳曰。允。
정조 7년
尹塾。以都摠府言啓曰。今日內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
尹塾啓曰。御營廳將官來言。今日本營軍兵。日次私習云矣。敢啓。傳曰。知道。
정조 7년
傳于金宇鎭曰。禮房承旨。馳詣受香所。奉審摘奸以來。
정조 7년
傳于尹塾曰。奉審承旨入侍。
정조 7년
傳于尹塾曰。左承旨聞有實恙。許遞。前望單子入之。
정조 7년
承旨前望單子入之。徐鼎修落點。
정조 7년
傳于金宇鎭曰。新除授承旨。待開門牌招察任。
정조 7년
傳于尹塾曰。右承旨入侍。
정조 7년
兵曹口傳政事。副司直鄭志儉。
정조 7년
傳于趙時偉曰。史官二員待命。騎馬二匹立之。
정조 7년
傳于金宇鎭曰。注書李祖承。還付翰林。口傳下批。
정조 7년
吏曹口傳政事。檢閱李祖承。
정조 7년
傳于尹塾曰。都承旨入侍。
정조 7년
注書李祖承遷轉。代以沈晉賢爲假注書。
정조 7년
傳于金宇鎭曰。藥房提調李性源。聞有實恙。不得仕進云。許遞。前望單子入之。
정조 7년
內醫提調前望單子入之。鄭民始落點。
정조 7년
傳于林錫喆曰。禮判前望中副末望。帶緊任。或有故。政官牌招。開政差出。
정조 7년
沈有鎭。以吏批言啓曰。新除授洪忠都事權呈狀內。矣身忽於日昨。大寒戰作痛。症勢極其危重。萬無旬望間發程之勢云。身病旣如此。則有難等待其差歇。今姑改差。何如。傳曰。允。今日政差出。
정조 7년
傳于林錫喆曰。光州牧使。今日政差出。稅穀出浦在近。況又糶政方殷。待下批明日辭朝。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。同副承旨沈有鎭進。啓曰。判書金鍾秀。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。以金華鎭爲禮曹判書。尹師國爲同義禁。李正薰爲洪忠都事。李復永爲光州牧使。
정조 7년
以執義尹東晩。掌令尹尙東。持平成鼎鎭。正言李益運再牌不進罷職傳旨。傳于林錫喆曰。只推。
정조 7년
金宇鎭啓曰。未署經守令。兩司牌招署經事。命下矣。大司憲李在協。執義尹東晩。掌令尹尙東。持平成鼎鎭。正言李益運牌不進。推考傳旨及罷職傳旨。今方捧入。而大司諫宋載經。自鄕上來云。卽爲牌招。以爲署經之地。何如。傳曰。允。違牌臺諫只推。更爲牌招。
정조 7년
以執義尹東晩。掌令尹尙東。持平成鼎鎭。司諫徐有成。獻納金履鏞。正言李益運牌不進罷職傳旨。傳于沈有鎭曰。守令尙未署經。以許遞捧入。前望單子入之。待下批牌招署經。
정조 7년
臺諫前望單子入之。司諫徐有成。掌令魚錫齡。獻納金履鏞。持平許晊落點。
정조 7년
臺諫前望單子入之。執義呂善亨。掌令安鼎大。持平李書九。司諫李濟萬。獻納柳孟養。正言韓光植落點。
정조 7년
傳于沈有鎭曰。發遣吏郞。淸齋與否。摘奸以來。
정조 7년
林錫喆啓曰。明日傳香。禮房承旨。當爲齋宿。右承旨金宇鎭。所當牌招。而拘於廳規。不得請牌。何以爲之。敢稟。傳曰。牌招。
정조 7년
傳于沈有鎭曰。留院公事入之。
정조 7년
傳于林錫喆曰。通禮院掌務官拿處。
정조 7년
以假引儀趙衍玉拿處傳旨。傳于沈有鎭曰。分揀。
정조 7년
兵曹口傳政事。副司果李益運。
정조 7년
刑曹啓目。罪人李東贊等。放送之意。分付道臣。何如。判付啓。依回啓。施行爲有矣。興陽縣出陸罪人高宗漢。定配罪人私婢今禮。未至配所罪人三嘉縣趙應恒。長鬐縣尹光泰。玄風縣李景俊。竝減等爲良如敎。
정조 7년
大司諫宋載經疏曰。伏以。天休滋降。邦慶荐至。列朝之寶鑑祗獻。而聖孝冞光。聖祖之世室載成。而殷禮克擧。元子定號。國本永鞏。億萬年無疆之休。實基於玆。八域含生。歡忭惟均。仍伏念。臣衰朽癃病。百無肖似。年前待罪下邑。自速譴何。屛蟄田間。杜門省愆。甘爲明時之棄物。而無復榮塗之念矣。不意存錄之恩。猥下湔滌之命。前後銀臺之除旨。非止一再。而緣臣在外。每煩遞改。臣受恩如天。報答無地。區區所自效。惟在於國有慶禮。則身造賀班。粗伸其犬馬蹈舞之誠。況如前冬縟儀。跛躄咸聳。臣一息未泯。四體猶動。其所頌祝欣踊。有倍恒品。扶起床笫。束裝登程。不料素患淋癖之症。乍觸風寒。挾感陡劇。轉側須人。前進無路。終不能自致於嵩呼之末。情禮俱缺。義分全虧。有臣如此。不如無生。此際薇垣召旨。忽下於跧伏訟罪之中。不知無狀滓賤。何以屢勤聖明之記念哉。臣誠感激惶愧。益無置躬之所也。噫。臣之十年痼疾。特一未僵之尸耳。筋力供職。初非可論。而逖違天陛。亦已久矣。一瞻耿光。退塡丘壑。猶可以瞑目入地。故擔曳病軀。寸寸作行。今始來伏私次。而撼頓之餘。本症越添。神昏氣綴。一仆不興。陳力就列。萬無其望。矧今舊逆未討。新逆繼熾。大論方張。兪音猶邈。而一院之長。其責尤重。決不可以如臣癃廢之蹤。虛縻而暫癏。伏乞曲賜矜察。亟許鐫免。俾無生行死歸之恨。不勝幸願。臣方以病乞解。固不敢攙及他事。而目見倫常將斁。憂憤彌切。嗚呼。臣之復叨宿趼。今已爲七年矣。凶逆之魁。尙今牗下之假息。臺閣之啓。徒成紙上之空言。王章不行。而乾綱漸頹。賊謀益肆而國危愈急。夫合辭中諸賊。何莫非國人所同誅。而鄭妻之爲厚獜根柢。龜賊之爲量𨩌窩窟。百惡咸萃。萬剮猶輕。實千人之所共指。一天之所不戴。而一則遽令安接於閭舍。一則尙容偃處於海島。諸臣之爭執雖苦。而殿下之靳持猶堅。臣死罪。不審殿下。胡爲而爲是也。至如國榮德相之凶圖逆節。尤是古今所不聞。覆載所不容。豺腸互連。梟音相應。畢竟移國之謀。不止于四字凶言而已。則莽操懿溫之所未嘗萌。而宗社之禍。迫在呼吸。噫嘻。天地祖宗。何負於渠耶。由是而澤白之詬天。仁京之稱兵。一皆以二賊爲本。則食肉寢皮。尙不足以少洩神人之憤。而肆市之刑。不加於未斃之前。收孥之典。不行於旣斃之後。又若煥億之窮妖極惡。卽國賊之前茅。德賊之倀鬼。二賊之凶圖逆節。億。無不關通。則德賊徑斃之後。鉤覆盤問。惟億在耳。而竝與煥九而皆令酌配。煥周煥程。亦以逆魁之子。方期孥籍之準請。遽逭應坐之當律。懲討之不嚴。一至於此。則無怪乎亂賊層生。義理日晦。臣中夜撫枕。竊不能無憾於聖明之朝也。伏乞廓揮乾斷。竝允三司之請。使民彝復明。世道底靖。嗚呼。國賊之薄有微勞。不過臣子之常節。德賊之全無知識。自是賢祖之悖孫。而殿下寵任太重。禮遇誤隆。馴致威福擅而罪惡盈。則以患得患失之心。爲不奪不厭之計。自古權奸顓國。而終免簒竊之變者。未之有也。殿下德秉陽剛。手持太阿。深慮負乘致寇之災。宜存履霜至氷之戒。尊君綱而杜倖門。總大柄而折奸萌。任人則必信於老成忠質。求賢則必取於犯顔敢言。勿以近昵而假之以寵靈。勿以恬靜而待之以疎逖。勿以沾沾爲才而專委重務。勿以察察爲明而務持體要。以之朝著淸肅。治敎丕新。則臣雖卽日歸死。可以無恨矣。臣於治疏將上之際。召牌儼臨。而承膺無路。又速逋慢之誅。尤不勝惶懍。答曰。省疏具悉。首陳事。前已悉及之矣。尾附陳戒之語。極其精切。方欲體行。爾其勿辭。從速察職。
정조 7년
癸卯二月初六日辰時。上御誠正閣。右承旨入侍時。右承旨趙時偉。記事官李祖承。記注官金鳳顯。記事官李崑秀。以次進伏訖。上曰。昨日風雨。挽近所無。牟麥方茁之時。得不爲害耶。時偉曰。風雨果甚矣。而不移時旋止。似無傷農之慮矣。上曰。近日虎患又多。昨年大無之餘。似此爲民害者。不一而足。誠甚可閔。東郊則差勝於西郊云耶。時偉曰。西郊孝陵近處。多有虎患。而不常其居。故發捕軍卒。難於捉得云矣。上曰。祭報府今已釐正云耶。時偉曰。堂上執禮。以罷散人塡差。故當爲改付標云矣。上曰。誰乎。時偉曰。李時秀云。該曹事誠不察矣。上曰。此時守令之曠官可悶矣。仍命書傳敎曰。一司已署經守令。當日辭朝。未署經守令。兩司牌招署經後。使之辭朝。上曰。左副承旨入侍。出榻敎鳳顯承命出。與左副承旨金宇鎭偕入進伏。上曰。藝文提學入侍。出榻敎賤臣承命出。與藝文提學徐有隣偕入進伏。上曰。祭文已爲撰出乎。有隣曰。然矣。大報壇祝式。有改爲之命矣。當待政院之牌招。以爲擧行乎。上曰。臨時爲之。可也。上曰。大歉之後。又當春窮。朝家所以設賑者。俾民無捐瘠之患也。近聞江上之民。多有浮黃之色云。此無乃抄口失宜。漏戶居多而然耶。苟如是則安有設賑之本意耶。另加申飭。俾有實效。無或如前。可也。有隣曰。近來奸僞百出。至有盜踏之弊。誠甚可悶矣。頃承合巡發賣之命。而抄戶中。其優者甚以爲便。貧者實欲樂爲。然價本之兼巡辦出爲難云矣。上曰。然則依前以各巡爲之。可也。時偉曰。五部坊民。追付發賣時。泮中居民。則雖有當付之人。而部官不爲擧論。故臣於待罪本館時。抄出至貧殘。當入而未及入者。一百二十二戶。以追付之意。文移於京兆。則謂以文書之已爲磨勘。還送成冊矣。泮民之獨漏。非但有渠輩向隅之歎。其在朝家一視之澤。合有追付之擧。故敢此仰達矣。上曰。依爲之。以此出擧條。追付後巡。可也。仍命退。諸臣以次退出。
정조 7년
癸卯二月初六日巳時。上御誠正閣。奉審承旨右副承旨入侍時。行左承旨鄭志儉。右副承旨林錫喆。記事官趙衍德。記注官金健修。記事官李崑秀。以次進伏訖。上曰。社稷奉審無頉乎。志儉曰。俱無頉矣。上曰。兼春秋馳往懿昭墓。虎患木根有無。摘奸以來。健修承命先退。命錫喆。讀奏公事訖。命退。承史以次退出。
정조 7년
癸卯二月初六日未時。上御誠正閣。召對入侍時。檢校直閣金憙。參贊官林錫喆。侍讀官李太亨。檢討官林道浩。記事官趙衍德李祖承李崑秀。以次進伏訖。上曰。都承旨入侍。賤臣承命出。與尹塾偕入進伏。上命讀寶鑑。太亨進讀第五卷。自中編第四板。止六板。道浩讀。自第七板。止八板。憙讀。自第九板。止十板。錫喆讀。自第十一板。至十二板。賤臣讀。自十二板。止十三板。祖承讀。自十三板。止十四板。崑秀讀。自十四板。止十五板訖。上曰。各陳文義。可也。太亨曰。臣於朴孝元所奏。愼終如始之言。深有味焉。自古願治之主。其始也勵精。而其終也或怠。伏願聖明。凡於政令施措之間。每以終始爲戒。毋或少忽。是臣區區之望也。上曰。所陳。好矣。道浩曰。重民稼穡。便是祖宗朝家法。今於後苑種穀之敎。臣實欽仰不已。蓋欲以苑穀之豐歉。以驗農家之苦樂者。意甚盛矣。後苑在彼。伏願仰法祖宗。毋少忽焉。上曰。所陳。亦好矣。憙曰。成宗大王。以儒生之專事浮文。不務經學。有此下敎。而使之成節目頒學宮。蓋崇儒重道。卽我列聖朝傳受家法。而以今番崇儒重道綸音言之。則殿下之抑浮文而貴經學。可以仰揣矣。浮文與經學。自有虛實本末之別。而殿下旣以崇儒重道。爲今日急務。則臣何敢以經學二字。爲殿下加勉之道。而益加聖意。使經學日興。浮文日熄。是臣區區之望也。上曰。所懷誠切實矣。予果有抑浮文貴經學之意。而近來無論朝士與儒生。留心經學者絶罕。寧不可悶乎。錫喆曰。古人云欲法堯舜。當法祖宗。是言誠有味。何必遠求於堯舜。近取諸祖宗朝嘉言善謨。是爲要道。伏願殿下。深加留意焉。上曰。古有賞諫臣之例此是勸善之意。而牽裾折檻之風。良由是也。是故我朝韓致亨諸人。以其直言之褒。各加一資。此實出勸懲之聖意。而今則無敢言之人。是可恨也。憙曰。聖敎誠好。此則惟在自上導率之致矣。命召對諸臣先退。命塾書傳敎曰。俄聞該房言。有實病。廟內修改處。不得進去云。禮曹判書鄭尙淳許遞。前望單子入之。待下批牌招進去。又命書傳敎曰。兩司不備。無以署經云。在外臺諫許遞。前望單子入之。又命書榻敎曰。新除授臺諫。待下批。與違牌臺諫。竝卽牌招。使之今日內署經。命退。承史以次退出。
정조 7년
癸卯二月初六日酉時。上御誠正閣。坐直承旨入侍時。右副承旨林錫喆。假注書沈晉賢。記事官李祖承李崑秀。以次進伏訖。上曰。西五陵摘奸宣傳官。使之留門入來。仍爲率入。賤臣承命出。與宣傳官金爔偕入。上曰。陵上無頉乎。爔曰。無頉矣。上曰。虎患果如何云耶。爔曰。陵所則雖白晝。不能單身往來火巢近處村閭。則晝雖往來。日暮後不敢出入云矣。上曰。人命致傷。爲幾何云耶。爔曰。自前年秋冬以後。禧孝陵內。往來村人八人及陵軍二人致命。翼陵則正月以後。二人致死。弘陵則前年十月。一人致死云矣。上曰。爾曾見虎跡乎。爔曰。今則雪已消盡。故未見虎跡矣。上曰。沿路如何云耶。爔曰。自鹿樊至于慕華館。日暮後則人不得往來。自昨年冬如此云矣。懿昭墓近處。亦有此患。雖無傷人之事。村閭狗彘。則爲其所囕云矣。上曰。自何時如此云耶。爔曰。常年亦如此。而近日尤甚云。而陵官及軍人言內。專由樹木之太盛。有此虎患云矣。上曰。捕獵軍。今日果出去耶。爔曰。京軍七十名則出去。而以高陽軍之不來。方企待云矣。上曰。設賑之邑。爲弊不少矣。上曰。樹木茂密。致有虎患。則樹木不可剪伐云耶。爔曰。陵官之言曰。若或剪伐。則必有效。而無上敎則不敢剪伐云矣。上曰。伐木必有效。而向者懿昭墓虎患忒甚。訓將請剪伐穉松矣。爲徐有慶所論矣。上曰。城外則撤捕云耶。爔曰。未及聞知矣。上曰。宣傳官先爲出去。高陽驅虎軍。定出幾名事及城外撤捕與否。問于都監後。明日來奏。可也。爔承命先出。上曰。禮房承旨入侍。賤臣承命出。與右承旨金宇鎭偕入。上曰。右副則退出。可也。命宇鎭。書大司諫宋載經疏批。又命書傳敎曰。諫長批下。與新除諸臺。一體牌招。使之署經。都憲之無情勢而無端不出。至於今日。三違召命致使署經事。夜幾四鼓。出場無期。此亦國綱所在。大司憲李在協爲先從重推考牌不進傳旨勿施。牌去來更加申飭。又命書傳敎曰。人有身而能捐者皆難也。故在臣爲忠。在子爲孝。在婦爲烈。或謂婦從夫死。難以爲訓。然子之滅性。聖人所戒。而不勝喪者。不害其爲孝。則婦之於夫。何異於是。義重齊體。志在同穴。決然捐身而殉志。不其難歟。不其烈歟。閭閻匹庶。猶以爲難。矧在帝王家乎。柏舟之詠。僅見於經。而以死從者。蓋未之聞也。若我和順貴主。可謂卓然已矣。月城都尉之喪。貴主絶水穀。凡十許日而卒。其時先大王。臨第慰勸。而終不能强焉。夫以貴主之賢且孝。非不知奉承君親之義。而竟不回其一定之志者。誠以從命之孝小。而殉身之義大也。噫。其烈哉。從古帝王家所無。而獨我家有之。不但東方貞信之有徵。豈不有光於我家家範之懿乎。況貴主平日姿性婉柔。德誼純備。其明於死生義理之輕重。蓋有素矣。非取決於介然者之比也。噫。亦賢哉。卓絶之行。有如貴主。則棹楔之典。烏可不施。予未嘗忘于懷。而未遑擧也。今當各道孝烈褒奬之日。尤切興愴。其令有司。就和順貴主之第。旌其門曰烈女。又命書傳敎曰。和順貴主主第。旣擧棹楔之典。旌閭日祭文。親撰以下。以此分付。因此而又有起感者。和平貴主之德之行宮中。至今稱女中君子。若又孝友根天之誠。實有不可殫記者。恨予生晩儀容未逮。而長主之門。有此旌異之命。此主第豈可無表意之擧。亦令卜日致祭。祭文業已親撰。以此文用之。祭文中無曰婦人。實關王室云者。或可以形容懿則之一分乎。兩主第致祭日字。皆以旬後擧行事。分付。仍命退。承史以次退出。
정조 7년
行都承旨尹塾齋宿。左承旨趙時偉齋宿。右承旨金宇鎭齋直。左副承旨徐鼎修齋宿。右副承旨林錫喆齋宿。同副承旨沈有鎭齋直。注書趙衍德齋宿一員未差。假注書沈晉賢齋直。事變假注書成種仁仕。
정조 7년
以香室景慕宮春享大祭受押單子。傳于尹塾曰。當於享所親押矣。
정조 7년
傳于金宇鎭曰。禮房承旨馳詣受香所。奉審摘奸以來。
정조 7년
尹塾啓曰。明日大駕。詣景慕宮後。王大妃殿惠慶宮問安。何承旨進去乎。敢稟。傳曰。右副承旨進去。
정조 7년
傳于尹塾曰。史官三員待命。騎馬三匹立之。
정조 7년
以大司諫宋載經。掌令安鼎大牌不進罷職傳旨。傳于尹塾曰。只推。
정조 7년
吏曹口傳政事。以徐有慶爲分內局提調。
정조 7년
尹塾。以吏曹言啓曰。明日擧動時。左右通禮。不可不備。左通禮有闕之代。口傳備擬以入之意。敢啓。傳曰。知道。
정조 7년
吏曹口傳政事。以金和中爲左通禮。
정조 7년
尹塾。以吏曹言啓曰。明日擧動時。左右通禮。不可不備。而新除授左通禮金和中在外云。今姑改差。其代。口傳備擬以入之意。敢啓。傳曰。知道。
정조 7년
吏曹口傳政事。以李重馥爲左通禮。
정조 7년
吏曹口傳政事。禁府都事李英秀。濟用奉事李熻相換。
정조 7년
傳于趙時偉曰。陵軍數爻不足之致。民丁給糧赴役便否。使之問于廟堂矣。廟堂畿伯之言。別無異同。依此擧行之意。分付。
정조 7년
傳于尹塾曰。左副承旨入侍。
정조 7년
傳于尹塾曰。吏禮房換房。
정조 7년
金宇鎭。以禮曹言啓曰。今正月二十三日。京外孝烈人。分等入侍時。康津故郡守趙彭年。更令該曹。參閱可考文蹟後。就議大臣。指一稟處事。命下矣。取考本曹謄錄。則別無可據前例。雖或有一二加贈者。而俱是爲國殉身之人。至如此人。當初朝家。以扈聖之功。旣爲左承旨贈職。則今不必更爲加贈。且其上言中。論列孝行。別無卓異可稱之實。以此以彼。加贈旌閭。俱無所據。就議大臣。則左右相之意亦如此。趙奎運上言內辭緣。今姑置之。何如。傳曰。允。
정조 7년
趙時偉。以訓鍊都監言啓曰。今二月初八日。景慕宮擧動時。訓禁外營馬步軍番所。各留十名。禁衛大將都領留陣。斥候伏兵。令訓鍊都監定送事。自兵曹節目啓下矣。本局南營馬軍五十名。廣智營軍五十名。北營標下軍四十名。各留十名。出番將官率領。待標信出赴留陣營。還宮後還入直。而以留營軍十名。巡邏等事。無以分排。附近營守直軍。推移行巡。斥候十四處。伏兵六處。將校二十人。軍八十名。亦爲定送之意。敢啓。傳曰。知道。
정조 7년
趙時偉。以訓鍊都監言啓曰。本局馬步軍兵等兼料。出於三手糧條。而戊寅年自都監放下事。筵稟成節目啓下後。依節目擧行矣。昨秋中旬後。兼料放下之數。比前有加。而戶曹區劃米。每年一千七百四十石。三年條不爲輸送。故今年則料條大縮。無以分排頒給之道。且是兼料。當初戶料。則本局受來替當。事甚苟簡。自今以後。依古例自戶曹分給之意。分付。何如。傳曰。允。
정조 7년
趙時偉。以禁衛營言啓曰。今二月初八日。景慕宮擧動時。西營入直軍四十四名內。除宮墻頹圮諸處。把守軍十四名及營直十名。新營入直騎士二十五名。京標下軍二十七名。鄕軍三十七名內。各留十名。元入直將官率領仍直。其餘軍兵。竝待標信出用。留陣之意。敢啓。傳曰。知道。
정조 7년
林錫喆。以戶曹言啓曰。司宰監魚物。戊戌減貢中。限四百石還復事。草記允下矣。三種魚物。分道別單書入。今年爲始。依此給價之意。分付宣惠廳。何如。傳曰。允。
정조 7년
趙時偉。以訓鍊都監禁衛營御營廳言啓曰。御營廳集春營字內。通化門北邊宮墻一處六間。今已畢築。把守軍兵。還入直所之意。敢啓。傳曰。知道。
정조 7년
趙時偉。以兵曹言啓曰。御營廳字內紫門監所掌。丹鳳門西邊宮墻連續長廊二間。今已修改。把守軍兵。本處還入直之意。敢啓。傳曰。知道。
정조 7년
趙時偉。以御營廳言啓曰。本廳字內丹鳳門西邊尙衣院長廊頹圮一處。紫門監今已修補。把守軍兵。還入直所之意。敢啓。傳曰。知道。
정조 7년
沈有鎭。以義禁府言啓曰。明日擧動時。各差備都事。當爲備員。出使都事李英秀。令該曹口傳相換。以爲分排之地。何如。傳曰。允。
정조 7년
沈有鎭。以刑曹言啓曰。罪人大圭美圭等。改定配所事。親承下敎矣。罪人大圭咸鏡道明川府。美圭平安道龜城府。各定配所。卽爲押送之意。敢啓。傳曰。知道。大圭如自三水捉來。與美圭換定配所。可也。
정조 7년
司諫李濟萬啓曰。臣於見職。夫豈有一分堪承之望。而逖違天陞。三載于玆。誠切扣謝。義重趨承。召牌之下。蒼黃祗肅。而第臣纔遞西郡。解由方在未出之中。揆以公格。決不可仍冒臺次。請命遞斥臣職。答曰。解由勿拘。亦勿退待。
정조 7년
刑曹啓目。粘本曹所關罪人等。依啓聞施行。何如。判付啓。依允爲旀。纔經大赦乙仍于。餘在之類。反覆考閱。實無輕易放釋之人。然無一人蒙放。殊乖頒赦之意。吉州罪人金福起。移配減等。富寧罪人趙克仁奴德千減等。洪原罪人沈銗。高原罪人梁擎元。德源罪人鄭瑺。旣已量移。亦與應坐有異。一體減等爲良如敎。
정조 7년
癸卯二月初七日辰時。上御誠正閣。左副承旨與閣臣入侍時。二直提學徐有防。左副承旨徐鼎修。記事官趙衍德。記注官金健修。記事官李祖承。以次進伏訖。上曰。木覓三角山摘奸翰注。今果出去耶。鼎修曰。沈晉賢李崑秀出去矣。命書傳敎曰。日前因禮判所奏。西道陵寢近處虎患。令三軍門輪回捕捉。而逐虎之軍。慮或調發畿邑軍丁。昨遣宣傳官矣。聞其回奏之語。民弊果如所料。見今坡高之間。賑政方張。民皆顑頷。則此時窮民裹糧赴役。實屬不忍。在饑氓爲害。甚於猛虎。卽令廟堂。分付畿營。附近軍丁。切勿調用。各陵軍代把用之。於渠輩係是疊役。限日給價。或糧米間。從長劃給。以某樣公穀會減事。分付。上曰。西郊驅虎時。陵軍之便否。軍丁之利害。令備郞往問有司堂上。以奏事。分付。賤臣承命出傳。命書榻敎曰。禁衛營留陣。訓將代領。命退。承史以次退出。
정조 7년
癸卯二月初七日申時。上御誠正閣。左承旨入侍時。左承旨趙時偉。假注書沈晉賢。記事官李祖承李崑秀。以次進伏訖。上曰。嶺南前年設賑邑。今年更賑耶。時偉曰。前年則沿邊八邑設賑矣。今年則亦有他邑之設賑者云矣。上曰。虎患甚悶。而以高陽飢困之民。分定驅虎軍。亦極可矜。故俄有所傳敎矣。如此虎患。雖捉得五六。何益之有耶。時偉曰。所捉五六。皆是豹虎云。豹是虎中之最惡者。此後似有效矣。時偉曰。俄者金頤柱。書問院中曰。私家旌閭。必書夫職曰。某官某之妻某氏之門。而今此貴主旌門。則有難引例。當書以烈女和順翁主之門云云矣。上曰。不必然矣。當書夫職。而但某之妻字或尙字。使之商量爲之。可也。擇日在於何間云耶。時偉曰。今十五日爲定云耳。上曰。望日卽貞聖王后忌辰也。棹楔與延諡無異。事涉如何。使之更擇。可也。上曰。近者風氣如此。西穀運來者。能免狼狽否。時偉曰。西船三隻。未及海西境云。旣未到長山串。則必無患矣。上曰。戶參連日仕進於役處。而役事今至何境云耶。時偉曰。樂工廳已爲畢役。御齋室內堦砌。今已始役云矣。上曰。軍士房誰也。時偉曰。小臣待罪矣。上曰。丹鳳門墻役。今已。畢役云。往審其役處。以前所遮蔽把子。依前基址還遮。可也。時偉曰。在前動駕。晨夜還宮時守。宮承旨知時開門矣。向者因特敎下標信矣。今番則何以爲之乎。上曰。依舊例爲之。可也。仍命退。承史以次退出。
정조 7년
癸卯二月初七日酉時。上御誠正閣。右副承旨入侍時。右副承旨林錫喆。記事官趙衍德李祖承李崑秀。以次進伏訖。上曰。和順和平貴主致祭文。今方親製以下。承旨謄出一本。可也。錫喆承命進書訖。命退。承史以次退出。
정조 7년
行都承旨尹塾坐直。左承旨趙時偉坐。右承旨金宇鎭坐。左副承旨徐鼎修坐。右副承旨林錫喆坐。同副承旨沈有鎭坐直。注書趙衍德仕直一員未差。假注書沈晉賢仕。事變假注書成種仁仕。
정조 7년
大駕詣景慕宮。入齋室後。奎章閣政院玉堂藥房口傳問安。答曰。知道。
정조 7년
尹塾啓曰。藥房都提調徐命善。提調鄭民始。副提調尹塾。有稟達事。來詣請對矣。傳曰。入侍。
정조 7년
傳于金宇鎭曰。侍衛軍兵雨具。
정조 7년
傳于沈有鎭曰。雨勢漸緊。將事之際。必有沾服之慮。百官軍兵經宿之弊。亦不可不念。廟享因雨攝儀。自是常行之例。今日展拜後。行省牲省器而回。該房知悉。百官以黑團領祗迎。隨駕軍兵。待還宮當解嚴。斥堠及伏兵等。卽爲除之之意。分付。
정조 7년
傳于尹塾曰。召對爲之。
정조 7년
傳于沈有鎭曰。都承旨入侍。
정조 7년
趙時偉。以訓鍊都監言啓曰。禧陵案山近處。大虎一頭捉得。封進之意。敢啓。傳曰。知道。別單書入。
정조 7년
趙時偉。以訓鍊都監言啓曰。依傳敎。捉虎將卒。別單書入之意。敢啓。傳曰。知道。
정조 7년
趙時偉。以禁衛營言啓曰。本營捉虎軍六十名。將校率領。明日爲始。依定奪。出送于西五陵近處。限三日行獵之意。敢啓。傳曰。知道。
정조 7년
癸卯二月初八日辰時。上詣景慕宮。擧動入侍時。行都承旨尹塾。左承旨趙時偉。右承旨金宇鎭。左副承旨徐鼎修。右副承旨林錫喆。同副承旨沈有鎭。記事官趙衍德。假注書沈晉賢。記事官李祖承李崑秀。以次侍立。上具翼善冠衮龍袍。乘輿出協陽門。出明政門。通禮跪啓請降輿乘輦。上降輿乘輦。時偉曰。左通禮李重馥。當奏乘輦。而誤請降輦。推考。何如。上曰。勿推。可也。上曰。禮房承旨持祭報府進前。塾進前。上曰。旣非親享。則獻官宜有換差之擧。右承旨先詣享所。初獻官以金華鎭爲之。亞三獻。以金履素金憙爲之。使之進參。可也。宇鎭承命先進。上仍出弘化門。詣文廟前路。通禮跪啓請降輦。上降輦步過前路。通禮跪啓請乘輦。上乘輦至觀旂橋。有擊錚者。上命宣傳官問奏。宣傳官承命往問後。回奏曰。士人吳錫眞者。爲其先世復官事也。上詣降輦所。通禮跪啓請降輦乘輿。上降輦乘輿。詣齋室門外。通禮跪啓請降輿。上降輿入御齋室。諸臣口傳問安。少頃。上就板位西向立。引儀唱再拜。上行再拜禮。仍詣宮內。奉審省器訖。上曰。諸執事皆入簷前。毋使沾服失容。可也。仍還入齋室。少頃。上具遠游冠絳紗袍。出就板位。上曰。百官雖以黑團領隨駕。而省牲時。以朝服入參。可也。又下敎曰。今日省牲。只羊氏爲之。華鎭曰。在前攝享時。只以豕氏擧行矣。上曰。然則依例爲之。省牲訖。還入齋室。諸臣口傳問安。少頃。上具翼善冠衮龍袍出齋室。通禮跪啓請乘輿。上乘輿至乘輦所。通禮跪啓請降輿乘輦。上降輿乘輦。至文廟前路。通禮跪啓請降輦。上降輦。步過前路。通禮跪啓請乘輦。上乘輦下敎曰。宣傳官三員持標信傳令于各軍門。使之解嚴。又下敎曰。還宮門路。以賓陽門爲之。駕至弘化門。入賓陽門。諸臣口傳問安訖。以次退出。
정조 7년
癸卯二月初八日申時。上御誠正閣。召對入侍時。直提學鄭志儉。參贊官沈有鎭。侍講官李太亨。檢討官林道浩。假注書沈晉賢。記事官李祖承李崑秀。以次進伏訖。上命讀寶鑑。太亨進讀第五卷上編第十四板。止二十三板。上曰。玉堂下番。讀奏。可也。道浩進讀中編第一板。止第十板。上曰。直提學讀奏。可也。志儉進讀第十板。止二十三板。上曰。參贊官讀奏。可也。有鎭進讀第二十三板。止二十四板。上曰。注書史官。亦讀奏。可也。晉賢等以次讀奏。止卷末訖。上曰。各陳文義。可也。太亨曰。成宗朝三編。今已講訖。編中所載者。莫非今日監法之資。而若其日接賢士大夫。討論經史。咨諏治道。或至夜分乃罷。而少無倦怠之色。於此可見典學之誠。求治之念。度越千古。而亦可想夫當時俊彦之拔茅彙征。蔚爲盛際矣。然而此亦由於世宗世祖兩朝。培養有素。而需用於當世者也。伏願聖明先以典學求治。仰法祖宗。而又以躬行導率。爲培養人材之本焉。上曰。所陳。好矣。道浩曰。今此寶鑑中所載者。無非今日繼述之資也。別無逐段仰陳之事。而第惟我成宗大王下敎有曰。如欲節用。必先儉約。蓋儉約然後能節用。節用然後財力裕足。財力裕足則民生得以安業矣。此所以儉約爲治國之本者也。伏願深留聖意。以儉約二字。體祖宗之至意。而爲出治之大本焉。上曰。所陳。好矣。志儉曰。兩儒臣所奏。旣甚精切。臣則更無可以仰達者矣。有鎭曰。臣於召對。今始入侍矣。欲法堯舜。當法祖宗。古人之格言。而惟我列聖朝嘉謨嘉猷。盡載於寶鑑。一帙之中。在殿下繼述之道。字字體認。言言監法則堯舜熙雍之治。實基於斯。伏願殿下。懋哉懋哉。上曰。所陳。亦好矣。大抵我朝。至于成廟。始爲盛際。不但文治之彬鬱。雖以武力言之。許琮魚有沼輩。豈不盛矣乎。至如金彦辛。則所言似直切。而夷考其實。反受士洪之嗾。此等處。蓋難分別也。志儉曰。不可以一切言也。折衷兩間。定其眞僞。惟在人君耳。上曰。折衷兩間。定所爲難也。只當言可用則用之。不可用則置之而已。無他道也。志儉曰。聖敎至當矣。上曰。蓋於此時。風流盈盛。而疾敬德諴小民。爲祈天永命之本。敬乃操心也。操心者。豈有盈盛之害乎。其時言官。亦多不諱之風矣。至於士流。亦有南孝溫金宗直鄭汝昌諸人。爲東方儒者之權輿。大抵成廟。以前。大樸未散。至于斯時。凡事始大。明矣。志儉曰。然矣。上曰。朱溪君深源亦異人也。志儉曰。果是異人。而後果爲己卯名賢矣。上曰。大抵講官之力。不爲少矣。惟我成祖十四歲登極。御製詞章。有言外之風旨矣。志儉曰。聖敎誠然矣。上曰。律呂新書窮理之學。雖不可不講。旣有經學史學。則雖欲幷治。精力恐難周及矣。上曰。儒臣掌試之行。何當離發。道浩曰。臣素抱奇疾。臨時疾作。則恐致狼狽。今方趑趄未發矣。上命退。諸臣以次退出。
정조 7년
癸卯二月初八日酉時。上御誠正閣。都承旨入侍時。行都承旨尹塾。記事官趙衍德李祖承李崑秀。以次進伏訖。上曰。今日之雨。在農家似爲好矣。塾曰。聖敎果然。雨若過是。則易損麥農。而今欲開霽。是可幸矣。上曰。宗廟祭享。若未躬將。則景慕宮亦不得躬行矣。昨冬旣有宗廟親享之擧。故今番本宮。必欲躬行矣。適因有雨。不得展誠。極用愴缺。且禮曰雨霑服不祀。今若冒雨行禮。則下至百官諸執事。恐有欠潔之歎。故使之攝行矣。塾曰。聖敎果然矣。命書傳敎曰。沾服失容。古人所戒。每於祀典。或値雨下之時。輒命退行或攝儀。不特爲百官軍兵之弊而已。誠以欠敬欠誠爲慮故耳。然如不祭之歎。實不能自已。禮房承旨詣享所。傳予此意於獻官。旣與親享大異。且執事數少。行禮時簷楹之內。足可避雨。必須如儀行祀。無或草率之意面飭。仍留享所。待祭畢回奏。上曰。贈大司憲林德躋家。在於何處耶。塾曰。今在新門外。而屋不如斗。冬不得衣。不勝其貧寒矣。上曰。在前以其子錄用事。有所傳敎矣。塾曰。先朝已有此敎。當宁亦有是敎矣。命書傳敎曰。贈大司憲林德躋家貧窮。至入於發買文書中。聞甚矜惻。且聞其夫人。尙今在世云。豈可無顧助之擧。令該曹食物衣資。比常例倍數題給後。草記。因此而有提敎者。年前特贈之時。其子待年長調用之意。有下敎於銓官。伊後筵中。亦有屢及。而尙不收用。豈或拘於定式而然乎。更加申飭銓曹。如可從宦。待窠卽爲調用事。分付。仍以置之。又安知不如前因循。此等承傳。豈循常格。雖有六品窠。依近例次次陞擬作窠事。一體分付。日前故重臣趙重晦家。致祭祭文。纔已啓下。而重臣諡號。猶令勿撰。諡狀使之議諡。贈都憲豈有異同。不待諡狀。從後重臣議諡時。一體爲之事。分付。命退。承史以次退出。
정조 7년
行都承旨尹塾坐。左承旨趙時偉坐。右承旨金宇鎭坐。左副承旨徐鼎修坐直。右副承旨林錫喆坐直。同副承旨沈有鎭坐。注書趙衍德仕直一員未差。假注書沈晉賢仕。事變假注書成種仁仕。
정조 7년
尹塾啓曰。左承旨趙時偉。今日不爲仕進。卽爲牌招。何如。傳曰。允。
정조 7년
沈有鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
沈有鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于徐鼎修曰。坐直承旨入侍。
정조 7년
沈有鎭。以都摠府言啓曰。今日入直內三廳武兼禁軍及軍兵等。當爲中日習射。而宗廟修改相値。不得爲之之意。敢啓。傳曰。知道。
정조 7년
金宇鎭。以戶曹言啓曰。贈大司憲林德躋家貧窮。至入於發賣文書中。聞甚矜惻。且聞其夫人。尙今在世云。豈可無顧助之擧。令該曹食物衣資。比常例倍數題給後。草記事。命下矣。食物米十四石。太十石。猪肉二十斤。衣資木綿十疋。相考前例。倍數磨鍊。題給之意。敢啓。傳曰。知道。
정조 7년
趙時偉。以訓鍊都監禁衛營御營廳言啓曰。御營廳東營字內。丹鳳門東邊宮墻頹圮一處九間。今已畢築。把守軍還入直所之意。敢啓。傳曰。知道。
정조 7년
沈有鎭。以刑曹言啓曰。因義禁府啓辭。大逆不道罪人京來妻連伊。平安道渭原郡。女少弘慶尙道興海郡竝爲婢。姪弘宇咸鏡道富寧府。流三千里安置。而罪人等。時囚於襄陽府。令刑曹押送配所事。命下矣。依傳敎。罪人連伊等。別定將差。押送于各其配所官事。發關分付於該道道臣之意。敢啓。傳曰。知道。
정조 7년
沈有鎭。以刑曹言啓曰。因咸鏡道放未放回啓。吉州罪人金福起。移配減等事。判下矣。金福起前以不限年定配。昨年十二月初五日。因傳敎減等。已爲改錄徒三年。只以移定配所事。發關該道之意。敢啓。傳曰。知道。
정조 7년
沈有鎭。以刑曹言啓曰。罪人大圭美圭等。改定配所。草記大圭如自三水捉來。與美圭換定配所可也事。命下矣。問于捕廳。則罪人大圭。果自三水捉來云。依傳敎。美圭咸鏡道明川府。大圭平安道龜城府。換定配所。卽爲押送之意。敢啓。傳曰。知道。
정조 7년
黃海監司沈念祖疏曰。伏以。臣於本職。旣已冒膺。而今將辭陛矣。臣父墳山。在於長湍地。距官路不過一舍。松楸入望。冞切霜露之感。玆陳短章。仰瀆崇聽。特許歷省。俾伸至情。千萬幸甚。答曰。省疏具悉。卿其依所請歷省焉。
정조 7년
癸卯二月初九日酉時。上御誠正閣。坐直承旨入侍時。二直提學徐有防。左副承旨徐鼎修。記事官趙衍德。記注官金鳳顯。記事官李祖承。以次進伏訖。上曰。昨日雨。在農形頗有效耶。有防曰。秋麥果有茁長之效云矣。命鼎修讀奏公事。仍書判付訖。上曰。明日次對。依例爲之乎。鼎修曰。以無時急公事。廟堂將欲頉稟云矣。命退。諸臣以次退出。
정조 7년
行都承旨尹塾坐。左承旨李在學坐直。右承旨徐鼎修坐。左副承旨林錫喆坐。右副承旨沈有鎭坐直。同副承旨李文源在外。注書李祖承仕趙衍德拿處。假注書沈晉賢仕直。事變假注書李庚運仕。
정조 7년
尹塾啓曰。同副承旨沈有鎭。今日不爲仕進。卽爲牌招。何如。傳曰。允。
정조 7년
以十一日。輪對。取稟。傳于尹塾曰。爲之。
정조 7년
傳于林錫喆曰。判府事留待。
정조 7년
傳于林錫喆曰。判府事入侍。
정조 7년
傳于尹塾曰。右副承旨黃海監司入侍。
정조 7년
尹塾啓曰。事變假注書成種仁。身病猝重。勢難察任。今姑改差。何如。傳曰。允。
정조 7년
事變假注書成種仁改差。代以李庚運爲事變假注書。
정조 7년
傳于沈有鎭曰。注書趙衍德拿處。
정조 7년
注書前望單子入之。李祖承落點。
정조 7년
傳于沈有鎭曰。右副承旨入侍。